R350-toelae weer verleng(Foto: Maroela Media) Die spesiale Covid-19-toelae van R350 gaan tot minstens einde Maart 2024 betaal word. Dit is al verskeie kere verleng nadat dit in Mei 2020 as ’n tydelike maatreël bekend gestel is en sou voor vandag se aankondiging tot einde Maart 2023 uitbetaal word. Meer as 7,4 miljoen mense ontvang tans die toelae. Mediumtermynveranderinge aan die regering bestedingsplanne word hoofsaaklik gedryf deur die besluit om dié toelae vir nog langer te betaal, het Enoch Godongwana, minister van finansies, Woensdag tydens die mediumtermynbegrotingsraamwerk gesê. Gegewe die groot koste aan die verlenging hierdie toelae verbonde, sal ander maatskaplike toelaes in 2023‑’24 met minder as inflasie verhoog word. “Besprekings rakende die toekoms van die toelae is aan die gang en behels baie moeilike opwegings en finansieringsbesluite. “Ten spyte van die voorsiening wat in hierdie begroting gemaak is, wil ek herhaal dat enige permanente uitbreiding of vervanging, permanente verhogings in inkomste, vermindering in besteding elders, of ’n kombinasie van die twee sal vereis.” Indien die huidige waarde van die Covid-19-toelae, of ’n soortgelyke nuwe toelae, en die koers waarteen dit opgeneem word, dieselfde bly en dit onbepaald verleng word, kan die koste van dié toelae teen ’n gemiddeld van 8,8% per jaar groei en R64,9 miljard in 2030‑’31 bereik. “Sonder ’n permanente bron van befondsing, sal dit die volhoubaarheid van die staat se finansies bedreig.” Maatskaplike ontwikkeling ontvang die tweede grootste deel van die gekonsolideerde begroting oor die mediumtermynbegrotingsraamwerktydperk. Maatskaplike toelaes vir ouderdom, oorlogsveterane, ongeskiktheid en kindersorg het op 1 Oktober met ’n bykomende R10 per maand verhoog, van R1 980 (R2 000 vir diegene ouer as 75 en oorlogsveterane) tot R1 990 (R2 010 vir diegene ouer as 75 en oorlogsveterane).